ବାଲେଶ୍ୱର, ଏପ୍ରିଲ ୧୯(ଲୋକାଲ ୱାୟାର): ବାଲେଶ୍ୱର ସହର ନିଳିଆବାଗର ଜଣେ ୫୮ ବର୍ଷର ବ୍ୟକ୍ତି କରୋନାରେ ଆକ୍ରାନ୍ତ ବୋଲି ଚିହ୍ନଟ ହେବା ପରେ ତାଙ୍କ ଗସ୍ତ ବିବରଣୀ ଓ ସେ କାହା ସଂସ୍ପର୍ଶରେ ସେ ଆସିଛନ୍ତି ତାହା ପ୍ରଶାସନ ଖୋଜିବା ସହ ଆକ୍ରାନ୍ତଙ୍କ ଅଞ୍ଚଳ ସିଲ୍ କରାଯାଇଥିବା ଅଧିକାରୀ ରବିବାର ପ୍ରକାଶ କରିଛନ୍ତି ।
ବାଲେଶ୍ୱର ଜିଲ୍ଲା ପ୍ରଶାସନ ସଂପୃକ୍ତ କରୋନା ଆକ୍ରାନ୍ତ ରହୁଥିବା ନିଳିଆବାଗ୍ ଅଞ୍ଚଳକୁ ରବିବାର କଣ୍ଟେନମେଣ୍ଟ ଅଞ୍ଚଳ ଭାବେ ଘୋଷଣା କରିବା ସହ ତିନୋଟି ୱାର୍ଡକୁ ସିଲ୍ କରିଛନ୍ତି ।
ନିଳିଆବାଗର ୮ଟି ପ୍ରବେଶ ପଥକୁ ବନ୍ଦ କରାଯାଇଛି । ଏହି ଅଞ୍ଚଳରେ ରହୁଥିବା ୫ଶହ ପରିବାରର ସଦସ୍ୟଙ୍କ ସ୍ୱାସ୍ଥ୍ୟ ପରୀକ୍ଷା ପାଇଁ ୬୦ ଜଣ ଏଏନଏମ, ଆଶା ଓ ସ୍ୱାସ୍ଥ୍ୟ କର୍ମୀମାନଙ୍କୁ ଦାୟିତ୍ୱ ଦିଆଯାଇଛି ।
କଣ୍ଟେନମେଣ୍ଟ ଜୋନର ଆଇନଶୃଙ୍ଖଳା ଦାୟିତ୍ୱ ତହସିଲଦାରଙ୍କୁ ପ୍ରଦାନ କରାଯାଇଛି । ସିଲ୍ ଅଞ୍ଚଳରେ ଲୋକଙ୍କ ନିକଟରେ ଅତ୍ୟାବଶ୍ୟକ ସାମଗ୍ରୀ ପହଞ୍ଚାଇବା ପାଇଁ ପ୍ରଶାସନ ସ୍ୱତନ୍ତ୍ର ଟିମ୍ ଗଠନ କରିଛି ।
ଜିଲ୍ଲାପାଳଙ୍କ କାର୍ଯ୍ୟାଳୟର ସୂଚନାନୁସାରେ, ନିଳିଆବାଗର ମିସନ ଫିଲ୍ଡ ଗେଟ୍, ଚିଡ଼ିଆପାଳ ନିକଟ ନିଳିଆବାଗ୍ ପ୍ରବେଶ ପଥ, ରାଣୀପାଟଣା ଛକ, ଆପଲ୍ ଟାୱାର, ଜଳଧର ମହାନ୍ତି, ସୁଜୟ କୁମାର ପତି, ଶଶିକାନ୍ତ ସିଅଳ ଏବଂ ବାସୁଦେବ ମିଶ୍ରଙ୍କ ଘର ନିକଟ ରାସ୍ତାକୁ ସିଲ୍ କରାଯାଇଛି ।
